DA Den Europæiske Unions Tidende C 101/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 101/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ΣΤΑΦΙΔΑ ΣΟΥΛΤΑΝΙΝΑ ΚΡΗΤΗΣ« (STAFIDA SOULTANINA KRITIS)

EF-nr.: GR-PGI-0005-01058-16.11.2012

BGB ( X ) BOB ( )

1. Betegnelse

»Σταφίδα Σουλτανίνα Κρήτης« (Stafida Soultanina Kritis)

2. Medlemsstat eller Tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Stafida Soultanina Kritis« er tørrede druer (sultanaer) produceret udelukkende af Vitis vinifera L.

Produktet har følgende egenskaber:

— Gylden til brun farve, sød smag, blød, men kødfuld konsistens

— Sukkerindhold: mindst 75 %

— Vandindhold: højst 16 %

»Stafida Soultanina Kritis« er inddelt i følgende klasser:

— Νr. 0: sultanaer af udsøgt kvalitet, store, ca. 170 druer/100 g (±5 %), højst 2 % stilke, løse stykker af stilke højst et/12,5 kg kasse, stykker af stilke indlejret i frugten højst to/14 kg kasse, ensartet gylden til ravgul farve, høj renhedsgrad, egnet til direkte konsum.

— Nr. 1: sultanaer af udsøgt kvalitet, store, ca. 200 druer/100 g (±5 %), højst 2 % stilke, løse stykker af stilke højst et/12,5 kg kasse, stykker af stilke indlejret i frugten højst to/12,5 kg kasse, ensartet gylden til ravgul farve, høj renhedsgrad, egnet til direkte konsum.

— Nr. 2: klassiske sultanaer med en størrelse, der svarer til ca. 250 druer/100 g (±5 %), højst 4 % stilke, løse stykker af stilke højst to/12,5 kg kasse, stykker af stilke indlejret i frugten højst to/12,5 kg kasse, ensartet ravgul til kastanjefarvet, egnet til direkte konsum eller til anvendelse i fødevareindustrien.

— Nr. 4: klassiske sultanaer med en størrelse, der svarer til ca. 290 druer/100 g (±5 %), højst 4 % stilke, løse stykker af stilke højst to/12,5 kg kasse, stykker af stilke indlejret i frugten højst fire/12,5kg kasse, ensartet kastanjefarvet til brun, egnet til direkte konsum eller til anvendelse i fødevareindustrien.

3.3. Råvarer (kun for forarbejdede produkter)

Druer af sorten Sultanina af arterne Vitis vinifera L., som dyrkes på Kreta og høstes fra midt i august til midt i september. Druerne skal høstes på Kreta, fordi det varme, tørre klima og de mange solskinstimer giver druer og derefter sultanaer med et højere sukkerindhold, samt for at tørringen kan begynde umiddelbart efter høsten for at forhindre skader, som ville opstå, hvis druerne adskilles fra klasen.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Druerne dyrkes og forarbejdes (omdannes til sultanaer) inden for det afgrænsede geografiske område. Forarbejdningen skal begynde lige efter høsten, således at råvaren (druer) ikke forringes, hvilket betyder, at den skal foregå inden for det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Produktet bliver udelukkende produceret på Kreta.

5. Tilknytning til det geografiske område

5.1. Det geografiske områdes egenart

Kreta ligger i Europas sydligste del. Øens geografiske beliggenhed, klimaet og jordens morfologi og kvalitet er de vigtigste faktorer bag udviklingen af vindyrkning på øen. De særlige forhold i det geografiske område er:

— Jorden på Kreta er rig på calciumcarbonat.

— Gennemsnitstemperaturen i den periode, hvor vinrankerne blomstrer, er 20-21 °C og kan nå op på 25 °C, mens gennemsnitstemperaturen under udviklingen af druerne er 24-29 °C og kan nå op på 34 °C.

— Den relative luftfugtighed er lav og ligger mellem ca. 50 % og 73 %.

— 90 % af regnen falder fra oktober til april. Der er en lang periode på 5-6 måneder med ringe nedbørsmængde.

— Der er i gennemsnit 7,5 solskinstimer om dagen. Juni, juli og august er de mest solrige måneder.

Den menneskelige faktor er også vigtig: Metoden med at dyppe druerne i en alkalisk opløsning, før de tørres, bestemmer i vid udstrækning det færdige produkts karakteristiske farve.

5.2. Produktets egenart

»Stafida Soultanina Kritis« er kendetegnet ved dets gyldne til brune farve, høje sukkerindhold og lave vandindhold. Mindsteindholdet af sukker er 75 %, og det maksimale vandindhold er 16 %.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Stafida Soultanina Kritis« er et særligt produkt, hvis egenskaber skyldes jorden og de fremherskende klimaforhold på Kreta. Grunden til at ansøge om registrering som en beskyttet geografisk betegnelse er dets kvalitet (sødme og vandindhold).

Den kalkrige jord, som er fremherskende på Kreta, giver planter, der vokser godt, kan høstes tidligt og producerer frugt af særdeles god kvalitet, da den indeholder mere sukker. Den ringe nedbørsmængde og de mange solskinstimer i juli og august, når druerne modner, har en gunstig virkning på sukkerindholdet. Det er velkendt, at regn i denne periode fører til fortynding af sukkeret i druerne, hvilket påvirker deres kvalitet.

Farven varierer fra gylden til brun som følge af druesorten (Sultanina), der har hvidt kød, og det varme, tørre vejr og de mange solskinstimer, når druerne omdannes til sultanaer. Mørkfarvningen af druerne skyldes enzymer, som bliver inaktive, efterhånden som sukkerindholdet øges. De varme, tørre forhold og metoden med at dyppe druerne i en alkalisk opløsning, før de tørres, medfører et hurtigt tab af vand og en samtidig stigning i sukkerindholdet, således at mørkfarvningen standser, og sultanaerne får deres karakteristiske farve.

Den lave relative fugtighed i sommermånederne (som er på højst 65 % i gennemsnit) modvirker, at der udvikles svampe på druerne, og det færdige produkt er derfor fri for ochratoksiner og andre mycotoksiner. Fugtighedsforholdene er også gunstige, særlig i blomstringsperioden (60-70 %), hvilket sikrer en god høst.

Denne særlige sort begyndte at få økonomisk betydning for Kreta efter 1922, da der ankom flygtninge fra Lilleasien, som medbragte deres erfaring med at dyrke den. Den erstattede gradvist sorten Tachtas, som var blevet anvendt til fremstilling af tørrede druer på Kreta indtil dette tidspunkt. Produktionen af sultanaer begyndte lige efter flygtningenes ankomst og udvidelsen af dyrkningen af Sultanina. Historiske data bekræfter, at Stafida Soultanina har været et kretensisk kvalitetsprodukt siden mellemkrigstiden, som har vundet to kvalitetspriser ved den 12. og 16. internationale handelsmesse i Thessaloniki i henholdsvis 1937 og 1951, hvilket vidner om produktets enestående kvalitet og omdømme. Den omfattende udbredelse af vindyrkning førte til oprettelsen af sammenslutningen af kooperative organisationer for Sultanina-producenter (Κοινοπραξίας Συνεταιριστικών Οργανώσεων Σουλτανίνας (ΚΣΟΣ)) i 1941. Grundene til den hurtige udbredelse af dyrkningen af Sultanina er i en nøddeskal de gode priser, man fik for produktet før og kort efter Anden Verdenskrig, de fremragende jord- og klimaforhold, som var gunstige til vindyrkning, produktets fortrinlige kvalitet og den omstændighed, at priserne blev støttet af staten i 1960'erne.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.minagric.gr/images/stories/docs/agrotis/POP-PGE/prodiagrafes_stafidaskritis151013.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.